text.text: تضامنات نسوية مع القضية الفلسطينية
text.text_idx: #000000
text.text: حلقتنا الأولى في #راديو_مساحة من سلسة الحلقات “التضامنات النسوية مع القضية الفلسطينية” تحت عنوان فلسطين كقضية نسوية. مع د. نور أبو عصب، د. نوف ناصر الدين وكريستينا حزبون.
text.text_idx: #000001
text.text: مكان التسجيل: لندن.
text.text_idx: #000003
text.text: مرحبا اهلا وسهلا فيكم في اول حلقة من راديو مساحة (معرفة نسوية متاحة ) فهادا البرنامج رح يكون الموضوع الرئيسي هو التضامنات النسوية مع القضية الفلسطينية
text.text_idx: #000004
text.text: نور : اكيد كتير مهم نفكك هاي العبارة وكتير مهم انو نحكي ليش احنا قررنا نعمل اصلا انو برنامج متخصص عن التضامنات النسوية مع فلسطين
text.text_idx: #000007
text.text: الاشي اللي كتير عم نحسو بآخر فترة انو تعريف النسوية كان عم بيصير اكتر اشي محدود في أطارات حقوق المرأة , اطارات UN ايش بتحكي كيف النساء لازم تعيش ايش بتحكي ايش هي الحقوق اللي لازم تُعطى للمرأة وكل هادا الحكي ...
text.text_idx: #000008
text.text: وصار الخطاب النسوي للاسف ومع دخول مفهوم المجتمع المدني او منظمات النساء اللي هي جذء من المجتمعات المدنية الموجودة عنا فالمنطقة صار مفهوم النسوية بس محدود فالنساء ولما بنفكر في التضامنات النسوية مع قضية فلسطين احنا كيف بنفكر بالنسوية اساساْ احنا بنشوف النسوية هي شاملة لاكتر من , شاملة كحراك سياسي بحيث انو هدفها انو تقضي على اوجه القمع المختلفة وتقضي على اسباب القمع ذاتو اكتر من انو تحسن من ظواهرو او تعطي اطار اللي هو ممكن نعتبرو أحادي الرؤية بأنو بس تركيز على حقوق مرأة يعني كيف بنعرف النسوية كحراك سياسي هي حراك سياسي ضد اشكال القمع المختلفة منها الرأسمالية اللي بتخلق نظام طبقي قامع ,منها الابوية او الذكورية اللي هي بتقمع النساء والاشخاص والشخصات اللامعياريين واللامعياريات كمان فالقضية النسوية او الحراك السياسي النسوي هو حراك بيتطلع على اوجه القمع وبحاول يفكفكها
text.text_idx: #000009
text.text: نوف : كتير كتير مهم لما نفكر بنسوية ولازم نضلنا نتزكر انو النسوية هي كفكر سياسي او انا دائماً بس بحكيها انو هي لازم تكون نضارات تعيتنا او المنهجية لبنتطلع عليها علشان نفسر اي ظاهرة اجتماعية او اقتصادية او سياسية مش الفكرة نتطلع بس حقوق النساء , هي مافيها نوع من الثنائية هي كفكر سياسي لازم نتطلع على اوجه القمع المختلفة اللي هي بتخلق تقاطعات مختلفة بتجربتنا يعني مثلا احنا كنساء مش بس نساء احنا نساء جايين من طبقات مختلفة احنا نساء جايين من خلفيات مختلفة احنا جايين من كمان اعمار مختلفة بالزبط اعمار وكمان اجساد مختلفة فلما نتطلع على احنا على تجربتنا بنتطلع عليها بطريقة تقاطعية عشان هيك هي مش بالزبط بنتطلع انو النساء ورجال بنتطلع كمان انو من خلالها على تجارب النساء والرجال وما بين هدول النساء والرجال كيف تجربتهم مختلفة , فهي اكتر اشي هي منهجية او هي ادوات احنا بنستخدمها عشان نفسر ظواهر مختلفة , فأحنا بالنسبة النا القضية الفلسطينية طبعاً نسوية مش لان بس بتخص بالنساء لان كمان بتختص بفكرة الاحتلال الصهيوني القامع النا اللي خلق عنا طبقات مختلفة اللي خلق عنا كمان تجارب مختلفة بين النساء والرجال اللي جايين من خلفيات معينة او مختلفة جوا فلسطين وحتى بالشتات لازم نتطلع عليها من وجهة نظر نسوية تقاطعية
text.text_idx: #000010
text.text: كريستينا : اوكي وتقاطعية نور بديك تحكي اشي قبل ما نوصل للتقاطعي ؟
text.text_idx: #000011
text.text: نور : اه بفكر انو بدي احكي بدي اضيف كمان شغلة قبل ما نوصل للتقاطعي انو من الاشياء الاساسية ليش بنفكر انو التضامنات النسوية مهمة مع قضية فلسطين وليش بنفكر انو ليش قضية فلسطين هي قضية نسوية انو احنا لما بنحكي على النسوية كحراك سياسي احنا عم نحكي عن نسوية عم تبحث على العدالة وهاي العدالة فكافة اشكالها مش لازم تكون على حساب شخص اكثر من الاخر او على حساب مجموعة اكثر من الاخرى ولما بتكون لما بنحصر القضية النسوية في مواضيع النساء وما بنطلعها على الساحة الساسية بشكل عام فأحنا بنقلل من قيمتها وبنقلل من قيمة قديش احنا تضامناتنا بحد ذاتها ممكن تكون أداة مهمة من ادوات المقاومة .
text.text_idx: #000012
text.text: نوف : وكمان بدي اضيف على الأشي اللي بتحكيه بخلق ردة فعل يعني احنا لما نفكر بكلمة نسوية لما تعرضي كلمة نسوية على اي ناس بقلك لا هاد أشي احنا مالناش دخل فيو
text.text_idx: #000013
text.text: كريستينا : بالزبط انو هوني انا باجي بفكر انو نسوي معناها انو يخص النساء بس من اي ناحية يخص النساء ؟ هل لان هو جاي من النساء ؟ او لانو هو يتعلق بالنساء ؟
text.text_idx: #000014
text.text: نوف : وهون هو كمان لازم احنا كمان نفكفك الكلمة لمن في كتير فرق بين نسوي ونسائي فلازم نفكفك كلمة النسوية , النسوية لا تعني نساء والنساء ما بيعني نسوية , فهي النسوية كحراك سياسي وفكري بيطّلع على تجارب النساء والرجال والنساء والاشخاص اللامعياريين واللامعياريات فالفكرة انو لما وعشان هيك لما نفكر يعني بالقضية الفلسطينية انها قضية نسوية وليس فقط نسائية بتخلّي كمان الناس الغير نسائية اللي هم مش نساء يفكرو كمان انو هاد جزء منها ,يعني احنا بنحاول نقرب القضية وبنحاول نقرب التجارب من بعض عشان ما نفكفكها
text.text_idx: #000015
text.text: نور : وبدي اضيف كمان شغلة على اللي حكتو نوف عشان نقرّبها شوية لغوياً يعني لما بنفكر مثلاً بالرأسمالية بنفكر فمضادها على انو ايش ؟
text.text_idx: #000016
text.text: نور : يمكن الشيوعية يمكن الاشتراكية ؟ او مثلاً لما بنفكر في نظام قمعي اللي هو مبني على وبالتالي لما بنفكر بالانظمة القمعية المبنية على الابوية او الذكورية فهو عكسها نسوي , فنسوي مش بالضرورة نسائي تحديداً نسوي هو فكر مضاد يعني هو حراك سياسي مضاد لحراك قمعي عفواً لفكر سياسي آخر
text.text_idx: #000018
text.text: بدك ترجعي للتقاطعية حاسستك ؟
text.text_idx: #000020
text.text: كريستينا : اه للتقاطعية وحتى لما بفكر فالنسوي كحراك سياسي بفكر في تقاطع مع فلسطين والتجربة النسوية في فلسطين
text.text_idx: #000021
text.text: نوف : هلق هي الفكرة من لما بالتقاطعية كنظرية نسوية كمان طلعت اللي هي كمان الفكرة منها طلعت انو احنا نتطلع على كيف اوجه القمع المختلفة اللي هي كمان الابوية , الرأسمالية ,الاستعمار , انو كيف بتأثر علينا احنا كأشخاص بس بتأثر علينا بطريقة مختلفة يعني خليني احكي مثلاً انو نتطلع احنا على الاحتلال الصهيوني الموجود بفلسطين هو بأثر علينا بس بأثر علينا بطريقة مختلفة يعني مثلاً بفكرة الجدار اللي نبنا بفلسطين الجدار العنصري بأثر علينا كأشخاص بطريقة مختلفة بأثر على الضفة الغربية غير اللي عم بأثر فيها على اهل القدس مثلاً او غير عن ناس عايشين بحدود المناطق المحتلة ب 48 انو كتير مهم نتطلع انو ما نتطلع على تجاربنا التقاطعية بتخلينا نتطلع على تجاربنا بطريقة مختلفة انو كيف احنا النظام القمعي اللي هو الاستعماري الصهيوني هو موجود بس بأثر علينا كفلسطينيين وفلسطينيات بشكل مختلف يعني مثلاً بأثر على النساء غير ما بأثر على الرجال بأثر على اللامعياريين واللامعياريات غير عن النساء المعياريين والرجال المعياريين
text.text_idx: #000022
text.text: كريستينا : الا انو هادا الاثر فيو اذا بدنا نفكر بالرياضيات وفي دوائر التقاطع هذا الاثر اذا اثّر على الدائرة اللي على اليمين رح يأثر على الدائرة اللي بتتقاطع معها على الشمال وبالتالي الاثر على التنين هيكا ؟
text.text_idx: #000023
text.text: نور : وبدي اضيف كمان شغلة انو في اختلاف التجربة نفسها وفي اهمية النسوية التقاطعية كمان بتركّز على اهمية احترام هذا الاختلاف انو لما بنفكر بأنو احنا عنا اختلافات بتجاربنا بس بنفس الوقت هاد ما بيعني انو مافي نقاط تضامن او اشياء بنقدر نتفق عليها ونحارب عليها وهوني بنتطلع شوية لفكرة اللي بيخلق تجربتنا كأشخاص بشكل عام هي موقعيتنا وتقاطعيات اشكال القمع المختلفة فمثلاً ممكن يتقاطع النوع الاجتماعي او الجندر تاعي انو انا امرأة مع مثلاً كوني امرأة جاية من طبقات فقيرة نوعاً ما او مع كوني موجودة في موقع مختلف عنك مثلاً انا ساكنة فمكان وانتي ساكنة فمكان مختلف اللي تجاربنا رح تكون مختلفة لهذا السبب والنسوية التقاطعية هي النسوية اللي بتحترم هي الاختلافات هي النسوية اللي بتحترم اختلافات التجارب بدون المساومة على حقوق اي مجموعة على حساب الأخرى
text.text_idx: #000025
text.text: نوف : والفكرة كمان بدي اعطي مثال يعني احنا دايماً بنسمع انو هلق انو مش وقت نحكي على اوضاع النساء انو في اهمية اكتر انو نخلّص من الاحتلال بعدين نجي على نشوف حقوق النساء فالنسوية التقاطعية ما بتفككش الامور بتقلكش هلق في شي احسن من اشي تاني بتقلك كلو مع بعض يعني بنفعش احنا كمان علشان نحرر البلاد ننسى انو هلق مش وقت النساء يعني كمان انو بنفكر انو التجارب متقاطعة كلها مهمة مفيش مزاودة على تجربة اكتر من تجربة وهدا هو اللي احنا بنشوفو انو ليش انو القضية الفلسطينية هي قضية نسوية تقاطعية قد ما سمعنا قصص بتحكي انو هلق خلص مش لازم نفكر بأيش وضع النساء خلينا نخلص من نحرر الارض
text.text_idx: #000026
text.text: كريستينا : وهاد الضغط موجود من ناحيتين موجود من ناحية انو عندك المجتمع اللي فيو عادات وتقاليد معينة وعندك الاحتلال اللي عمبحاول يضغط علينا بطرق معينة لحتى يوجّهنا بطرق معينة
text.text_idx: #000029
text.text: نور :اه ممكن بدي اضيف كمان أشي على مفهوم الارض والهوية والقومية واعادة بناء الامم عن طريق النساء وبيطلع احمد شوقي بيقول الام مدرسة اذا اعدتها اعدت شعب طيب الاعراق , حابة ارجع لهادا الموضوع واركز عليه شوي انو احنا كتير يعني وحدة من الاشياء اللي ممكن بنغفل عنها مثلاً لما نقول بدنا نشتغل على مواضيع الها دخل بحقوق المرأة انو فعلياً ما بنقدرش نشتغل على حقوق المرأة بدون ما يكون في مقاومة سياسية فعّالة ضد اوجه القمع المختلفة يعني احنا اذا بدنا نحارب الابوية او مفهوم الوصاية الذكورية فدولة الاحتلال هي وحدة من صور هي الوصاية الذكورية وحدة من اشكال الابوية اللي هي دولة احتلال بتحد اشخاص معينين في اماكن معينة بتفرض عليهم انماط حياة وواقع حياتي مختلف عن الناس التانيين الموجودين في المنطقة عامة ً والموجودين بالعالم كمان بتخلّي تجاربهم كتير مختلفة ودولة الاحتلال مفهوم الدولة بشكل عام هو مفهوم قمعي للنساء ولغيرهم كمان يعني مجرّد انو نقرر انو في عنا هوية معينة للبلد اللي احنا عايشين فيها او تجي حكومة تقرر انو في هوية معينة لهي البلد فهي الهوية بترتب على النساء بالتالي انو مهام معينة وادوار معينة اللي المفروض منهم يقومو فيها عشان يكمّلو يخّلو هي الهوية مستمرة ولهدا السبب بنلاقي انو في كتير ترابط قوي بين وجود الاحتلال كمان واوضاع النساء الفلسطينيات بشكل عام يعني بيجو مثلاً ممكن نلاقي نسويات من بيضاوات خلينا نسميهم من دولة الاحتلال اللي بيقولو احنا بدنا نحسّن من اوضاع النساء الفلسطينية كأنو الرجال الفلسطينيين مثلاً هم المشكلة بأنو اوضاع النساء الفلسطينيين سيئة بدل مثلاً ما يتطلعو انو النساء الفلسطينية هدول اللي انتوعم تحكو عنهم جزء من الحدود المفروضة على حركتهم هي حدود دولة هي مش بس حدود عائلة ولا حدود ثقافة مختلفة هي حدود مفروضة علينا من الانظمة القمعية اللي الدولة بتعيد انتاجها بوجودها عن طريق انو تخلق انواع مختلفة من الابوية او الذكورية ازا بدنا نسميها هيك
text.text_idx: #000033
text.text: نوف : وكمان في اشي كتير مهم لازم نفكّر فيو انو بأي سياق فيو احتلال خارجي يعني الاحتلال الصهيوني هو احتلال خارجي مش من عنا اجا اجا من برا فالفكرة انو لازم نفكّر كتير بالمقاومة فكمان مرة بدي ارجع لفكرة انو ليش احنا بتشوف القضية الفلسطينية قضية نسوية تقاطعية لانو كمان بتفسّر مثلاً كيف احنا كفلسطينيين وفلسطينيات بنقاوم ,يعني كتير كمان من الفلسطينيات بيشوفو انو مثلاً يجيبو ولاد او الانجاب هي عملية مقاومة فلازم كمان نفسّر انو كيف هدول النساء بتجربتهم وبصوتهم وبلغتهم بقلك احنا هيك بنقاوم انو كل ما زاد عددنا بيزيد مثلاً مقاومتنا انو تمسّكنا بالارض
text.text_idx: #000034
text.text: كريستينا : بالزبط هوني هاي النقطة اللي كمان كانت نور عم تحكي فيها عن الهوية وعن دور دولة الاحتلال اللي بتيجي بتفرض علينا مفاهيم معينة وقتها بيصير في دور للتضامن النسوي صح ؟ والي هو هادا احد ادوارو لكن في ادوار تانية كمان ممكن يتجسّد فيها او يتمثّل فيها هذا التضامن النسوي واظن في نوعين في نوع اللي متل انو المرأة بتفكر اوكي انا رح انجب بالتالي رح اربّي اكثر ولاد بنزيد عددنا ديموغرافياً وممكن كمان انو نفكّر بطريقة تانية اللي هي الاشياء اللي ممكن نظرياً تتحسن اللي هي انو مثلاً انو لما يكون في حزب معيّن يكون في رئيستو امرأة مثلاً اللي هو بالواقع كتير قليل ما يسير
text.text_idx: #000035
text.text: نوف : وكل اشكال المقاومة بتختلف بتختلف كمان المقاومة بتختلف حسب الطبقة اللي احنا جايين منها يعني بالنسبة النا كأشخاص عايشين تحت احتلال او تحت نظام قمعي معيّن بطريقة احنا كيف بنتطلّع احنا كيف بنقاوم هذا النوع من القمع علينا بيختلف وهذا الاشي كمان بنتطلعلو انو اشكال التضامن بيختلف الموقعية تعيتنا امرار بتحدد كيف بنقاوم وليش عم نقاوم بهلطريقة ولمين عن نقاوم فكمان لازم نتطلع كمان بتقاطعية التضامن والمقاومة عنا انو ايش هي اشكالها ليش عم ناخد اشكال معينة مش اشكال يعني هدا الشكل مش هدا الشكل فالنظرية النسوية او المنظور او النظارات النسوية التقاطعية بتخلينا نفكفك الاشكال المختلفة للتضامن والاشكال المختلفة للمقاومة وليش في اشخاص معينين بياخدو هدا النوع مش النوع الآخروهذي كمان اسئلة لازم نسئلها دايماً ونفكفكها دايماً
text.text_idx: #000036
text.text: كريستينا : وحدة من الاسئلة اللي بتطرحوها هي ايش اشكال التضامن النسوي مع القضية الفلسطينية اللي يمكن من خلالها تجنّب اعادة انتاج مفاهيم القومية الوطنية المجحفة بحق النساء ؟
text.text_idx: #000037
text.text: نور : يعني هو سؤال كبير ما بفكّر انو احنا بنقدر نجاوبو يعني هو سؤال ممكن كمان للعامة والناس انو تشارك معنا افكارها فكيف بتشوف التضامنات النسوية لازم تكون وبفكّر انو الموضوع ممكن نضطر نتطرقلو بحلقة تانية عشان نعطي حقو اكتر فممكن نوقّف اليوم ونكمل الحديث فيما بعد ...
text.text_idx: #000038
text.text: لمشاركة المقال على
text.text_idx: #000041
text.text: انضموا الى الحديث إلغاء الرد
text.text_idx: #000042
text.text: البريد الإلكتروني *
text.text_idx: #000043
text.text: الموقع الإلكتروني
text.text_idx: #000044
text.text: احفظ اسمي، بريدي الإلكتروني، والموقع الإلكتروني في هذا المتصفح لاستخدامها المرة المقبلة في تعليقي.
text.text_idx: #000045
text.text: التضامن تسييس الموقعيات. الحلقة الثالثة (3\3)
text.text_idx: #000046
text.text: التضامن كفعل مسيّس في السياق الفلسطيني في الشتات. الحلقة الثانية (2\3)
text.text_idx: #000047
text.text: نسعى إلى توفير مساحة عابرة للحدود مركزها المناطق الناطقة باللغة العربية، وإلى دعم الخطابات السياسية النسوية التقاطعية المناهضة للاستعمار. تسعى مجموعتنا إلى المساهمة في بناء حراكات نسوية تقاطعية ملائمة للسياقات المحلية المختلفة والمتعددة في المناطق الناطقة باللغة العربية. ونعتمد في ذلك إنتاج المعرفة بأشكال مختلفة، وتطوير شبكات تضامن عابرة للأوطان مع الحراكات النسوية السياسية في مناطق الجنوب العالمي، بالإضافة إلى التعلم الفاعل والمتبادل من خلال المنهجيات النسوية المعتمدة بيننا.
text.text_idx: #000048
text.text: جميع الحقوق محفوظة ل"مساحة: معرفة نسوية متاحة" 2021
text.text_idx: #000049